
Narvas Kreenholmi tn 25 (Rahvaste maja) hoones asuvate 
rahvuskultuuriseltside hooldustasust vabastamine  


1. ASJAOLUD JA MENETLUSE KÄIK
Narva Linnavolikogu 20.06.2019 määrusega nr 19  on kinnitatud Narva linna kultuuristrateegia 2030, mille üheks tegevussuunaks on “Narvas on mitmekülgne, aktiivne ja kaasav kultuurielu, mis väärtustab nii traditsioone kui ka uuenduslikkust ning mis tugineb tugevale kogukonnale“ .
Tegevussuunas meetmetena ja oluliste tegevustena on kirjeldatud alljärgnev:
“1.1. Narva kultuuriasutuste ja organisatsioonide tegevuse toetamine ja vajalike tingimuste loomine.
1.1.3. Rahvakultuuriseltside tegevuse toetamine ja kultuurilise mitmekesisuse väärtustamine” 

Narva linna arengukavas 2035 tegevuskava punktis 3.2 “Kultuuriprogramm on mitmekesine ja aastaringselt tihe” on mh tegevusena välja toodud kultuuriorganisatsioonide toetamine. Antud tegevus on suunatud sh rahvuskultuuriseltside toetamisele.  

Narva linnas aktiivselt tegutsevate rahvuskultuuriseltside üheks eesmärgiks on näidata, kui mitmekülgne ja huvitav on erinevate  linnas elavate rahvaste  kultuur. Iga rahvus toob kaasa oma kultuuri ja traditsioonid, mille edasikandmine ja säilitamine on oluline eelkõige neile endale. Suur osa seltsidest tegutseb linna ruumides aadressil Kreenholmi 25, Narva (Rahvaste maja). Käesoleval ajal on Rahvaste majas tegutsevad rahvuskultuuriseltsid vabastatud ruumide üüritasust ja maksavad ruumide eest hooldus- ja kommunaaltasusid. 

Rahvaste maja ruumides rahvuskultuuriseltside tegevuse toetamiseks tegi Narva Linnavalitsuse Linnamajandusamet ettepaneku vabastada Kreenholmi tn 25 hoones tegutsevad rahvuskultuuriseltsid hooldustasu maksmisest alates 01.06.2023 (tagasiulatuvalt).

Küsimust arutati Narva Linnavalitsuse linnavarakomisjoni e-koosolekul 05.-06.06.2023 (protokoll nr 5.3.1-6/12-2023) ning otsustati:
1.1. Vabastada Kreenholmi tn 25 hoones tegutsevad rahvuskultuuriseltsid hooldustasu maksmisest alates 01.06.2023 (tagasiulatuvalt) kuni 31.12.2023.
1.2. Narva Linnavalitsuse Linnamajandusametil esitada punktis 1.1 nimetatud otsus Narva Linnavalitsuse istungile korralduse vastuvõtmiseks.


2. ÕIGUSLIKUD ALUSED
2.1. Kohaliku omavalitsuse korralduse seaduse § 6 lg 2 kohaselt on omavalitsusüksuse ülesanne korraldada antud vallas või linnas koolieelsete lasteasutuste, põhikoolide, gümnaasiumide ja huvikoolide, raamatukogude, rahvamajade, muuseumide, spordibaaside, turva- ja hooldekodude, tervishoiuasutuste ning teiste kohalike asutuste ülalpidamist, juhul kui need on omavalitsusüksuse omanduses. Nimetatud asutuste osas võidakse seadusega ette näha teatud kulude katmist kas riigieelarvest või muudest allikatest.
2.2. Narva Linnavolikogu 17.03.2005 määruse nr 14 „Linnavara kasutusse andmise kord“ § 52¹ kohaselt võib tasuta kasutuslepingu sõlmimisel kehtestada sihtasutustele ja mittetulundusühingutele ning linna osalusega äriühingutele vara hooldus- ja kommunaalkulude katmiseks ühtse kuutasu linnavalitsuse korralduse alusel. Ühtse kuutasu kehtestamise otsustus tehakse linnavalitsuse struktuuriüksuse põhjendatud taotluse olemasolul.

3. OTSUS
Vabastada Kreenholmi tn 25 hoones tegutsevad rahvuskultuuriseltsid hooldustasust alates 01.06.2023 (tagasiulatuvalt) kuni 31.12.2023.

4. RAKENDUSSÄTTED
4.1.	Korraldus jõustub teatavakstegemisest.
4.2.	Narva Linnavalitsuse Linnamajandusametil teha korraldus teatavaks asjaosalistele.
4.3. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest. 

